Document ID: 32013R0509

REGOLAMENT TAL-KUMMISSJONI (UE) Nru 509/2013
tat-3 ta’ Ġunju 2013
li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill fir-rigward tal-użu ta’ diversi addittivi f’ċerti xarbiet akoħoliċi
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1333/2008 tal-Parlament Ewropew u tal-Kunsill tas-16 ta’ Diċembru 2008 dwar l-addittivi tal-ikel (1), u b’mod partikolari l-Artikolu 10(3) u l-Artikolu 30(5) tiegħu,
Billi:
(1)
L-Anness II tar-Regolament (KE) Nru 1333/2008 jistabbilixxi lista tal-Unjoni ta’ addittivi tal-ikel approvati għall-użu fl-ikel u l-kundizzjonijiet tal-użu tagħhom.
(2)
Din il-lista tista’ tiġi aġġornata skont il-proċedura komuni msemmija fl-Artikolu 3(1) tar-Regolament (KE) Nru 1331/2008 tal-Parlament Ewropew u tal-Kunsill tas-16 ta’ Diċembru 2008 li jistabbilixxi proċedura ta’ awtorizzazzjoni komuni għall-addittivi tal-ikel, l-enżimi tal-ikel u l-aromatizzanti tal-ikel (2), jew fuq inizjattiva tal-Kummissjoni jew wara li ssir applikazzjoni.
(3)
Fl-10 ta’ Frar 2011 il-Krajowa Rada Winiarstwa i Miodosytnictwa (National Council of Viticulture and Meadery) tal-Polonja ppreżenta applikazzjoni biex il-lista tal-Unjoni ta’ addittivi tal-ikel tiġi emendata sabiex tippermetti l-użu ta’ diversi addittivi f’ċerti xarbiet alkoħoliċi kif deskritt fid-Digriet Pollakk tat-12 ta’ Mejju 2011 dwar il-manifattura u l-ibbottiljar ta’ prodotti tal-inbid, il-kummerċ ta’ dawk il-prodotti u l-organizzazzjoni tas-suq (3) (“id-Digriet Pollakk dwar il-prodotti tal-inbid”)
(4)
Ix-xarbiet alkoħoliċi koperti mid-Digriet Pollakk dwar il-prodotti tal-inbid mhumiex koperti mir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (4), peress li ma jaqgħux taħt waħda mill-kategoriji ta’ prodotti tad-dwieli elenkati fl-Anness XIb ta’ dak ir-Regolament. L-aromatizzanti tal-ikel koperti mid-Digriet Pollakk dwar il-prodotti tal-inbid mhumiex koperti wkoll bl-istess mod mir-Regolament tal-Kunsill (KEE) Nru 1601/91 tal-10 ta’ Ġunju 1991 li jistabbilixxi regoli ġenerali dwar id-definizzjoni, id-deskrizzjoni u l-preżentazzjoni ta’ nbejjed aromatizzati, xorb ibbażat fuq inbid aromatizzat u cocktails aromatizzati magħmula mill-prodotti tal-inbid (5).
(5)
L-użu tal-addittivi fi prodotti koperti mir-Regolament (KE) Nru 1234/2007 huwa awtorizzat mir-Regolament tal-Kummissjoni (KE) Nru 606/2009 tal-10 ta’ Lulju 2009 li jistabbilixxi regoli ddettaljati għall-implimentazzjoni tar-Regolament tal-Kunsill (KE) Nru 479/2008 fir-rigward tal-kategoriji tal-prodotti tad-dwieli, tal-prattika enoloġika u tar-restrizzjonijiet applikabbli (6) u l-miżuri ta’ implimentazzjoni tagħhom. Dawk l-atti mhumiex applikabbli għax-xarbiet alkoħoliċi koperti mid-Digriet Pollakk dwar il-prodotti tal-inbid.
(6)
Madankollu, l-Artikolu 113d(1) tar-Regolament (KE) Nru 1234/2007 jipprovdi li l-Istati Membri jistgħu jippermettu l-użu tat-terminu “nbid” għal prodotti differenti minn dawk imsemmija fl-Anness XIb ta’ dak ir-Regolament, jekk dan ikun akkumpanjat mill-isem ta’ frotta fil-forma ta’ isem kompost sabiex jiġu kkummerċjalizzati prodotti tas-suq miksubin mill-fermentazzjoni ta’ frott ieħor għajr l-għeneb jew jekk ikun parti minn isem kompost. F’konformità mal-Artikolu 113d(1) tar-Regolament (KE) Nru 1234/2007, il-Polonja ppermettiet l-użu tat-terminu “nbid” għax-xarbiet alkoħoliċi elenkati fid-Digriet Pollakk dwar il-prodotti tal-inbid. Għaldaqstant, l-użu ta’ addittivi f’dawk il-prodotti għandu jiġi elenkat fl-Anness II tar-Regolament (KE) Nru 1333/2008, bla ħsara għar-regoli applikabbli fl-Istati Membri l-oħra fir-rigward tad-denominazzjoni ta’ dawn il-prodotti.
(7)
Ix-xarbiet alkoħoliċi elenkati fid-Digriet Pollakk dwar il-prodotti tal-inbid jaqgħu fil-kategoriji tal-ikel elenkati fl-Anness II tar-Regolament (KE) Nru 1333/2008 kif jidher hawn taħt:
-
L-inbejjed Wino owocowe markowe (inbid tal-frott tal-marka), wino owocowe wzmocnione (inbid tal-frott imqawwi), wino owocowe aromatyzowane (inbid tal-frott aromatizzat), wino z soku winogronowego (inbid mill-meraq tal-għeneb) u aromatyzowane wino z soku winogronowego (inbid aromatizzat mill-meraq tal-għeneb) għandhom jiġu elenkati fil-kategorija 14.2.4: “Inbid tal-frott u nbid magħmul” tal-Anness II tar-Regolament (KE) Nru 1333/2008;
-
Nalewka na winie owocowym (tintura tal-inbid tal-frott), aromatyzowana nalewka na winie owocowym (tintura aromatizzata tal-inbid tal-frott), nalewka na winie z soku winogronowego (tintura tal-inbid mill-meraq tal-għeneb), aromatyzowana nalewka na winie z soku winogronowego (tintura aromatizzata tal-inbid mill-meraq tal-għeneb), napój winny owocowy lub miodowy (xarbiet b’bażi ta’ nbid magħmul mill-frott jew l-għasel), aromatyzowany napój winny owocowy lub miodowy (xarbiet aromatizzati, b’bażi ta’ nbid magħmul mill-frott jew l-għasel), wino owocowe niskoalkoholowe (inbid tal-frott b’kontenut alkoħoliku baxx) u aromatyzowane wino owocowe niskoalkoholowe (inbid tal-frott aromatizzat, b’kontenut alkoħoliku baxx) għandhom jiġu elenkati fil-kategorija 14.2.8 tal-Anness II tar-Regolament (KE) Nru 1333/2008: “Xarbiet alkoħoliċi oħra inkluż taħlitiet ta’ xarbiet alkoħoliċi ma’ xarbiet mhux alkoħoliċi u spirti b’inqas minn 15 % ta’ alkoħol”.
(8)
L-awtorizzazzjoni tal-użu ta’ addittivi fil-prodotti koperti mid-Digriet Pollakk dwar il-prodotti tal-inbid ma twassalx għal aktar esponiment tal-konsumaturi għal dawk is-sustanzi, u għalhekk ma toħloqx tħassib dwar is-sikurezza.
(9)
Skont l-Artikolu 3(2) tar-Regolament (KE) Nru 1331/2008, il-Kummissjoni għandha titlob l-opinjoni tal-Awtorità Ewropea dwar is-Sigurtà fl-Ikel (“l-Awtorità”) sabiex taġġorna l-lista tal-Unjoni ta’ addittivi tal-ikel stipulata fl-Anness II għar-Regolament (KE) Nru 1333/2008, għajr meta l-aġġornament inkwistjoni ma jkunx mistenni li jħalli effett fuq is-saħħa tal-bniedem. Peress li l-awtorizzazzjoni ta’ diversi addittivi f’ċerti xarbiet alkoħoliċi koperti mid-Digriet Pollakk dwar il-prodotti tal-inbid tikkostitwixxi aġġornament ta’ dik il-lista li mhux mistenni jħalli effett fuq is-saħħa tal-bniedem, mhuwiex meħtieġ li tintalab l-opinjoni tal-Awtorità.
(10)
Ir-Regolament (KE) Nru 1333/2008 għandu għalhekk jiġi emendat kif meħtieġ.
(11)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali, u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
L-Anness II tar-Regolament (KE) Nru 1333/2008 huwa emendat skont l-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-3 ta’ Ġunju 2013.

Labels: 0
3
17